khistorydata/jeongjo-sjw-relations huggingface dataset:
정조 23년
兵批判書具㢞進參判閔台爀未肅拜參議朴奎淳入直參知李祉永病同副承旨沈象奎進以沈鐮爲訓鍊副正李勉植爲宣傳官車佐一爲知世浦萬戶鄭弘哲爲舊所非別將前經歷具達遠今加折衝加資事判下護軍姜彝正單付
정조 23년
沈象奎以兵曹言啓曰謹依下敎未下直蛇渡僉使金孝元柔院僉使徐志敏所已萬戶金有商方山萬戶金楚光永達萬戶金鼎規慈母別將金天興今日政新除授知世浦萬戶車佐一舊所非浦別將鄭弘哲等一一招致嚴加面飭卽刻趲程倍道赴任而計其日字若不倍道赴任則先爲罷黜卽其地決棍充軍後狀聞之意各該鎭將所管道帥臣處行移知委而金烏別將孫德秀身病猝重勢難發行云故招來見之則果是實病不可强令赴任依例罷黜何如傳曰改差口傳差代可也
정조 23년
兵曹口傳政事以李春蕃爲金烏別將
정조 23년
備忘記柔院僉使徐志敏下直長弓一張長箭一部片箭一部筒兒一箇賜給
정조 23년
備忘記永達萬戶金鼎規方山萬戶金楚光下直各長弓一張長箭一部片箭一部筒兒一箇賜給
정조 23년
傳于李書九曰發遣吏郞諸執事淸齋與否摘奸以來
정조 23년
沈象奎啓曰昨日漢城府嘉義金世奉折衝金星彩扈衛軍官文重瑞嘉善任百慶等村人救活病民賙濟事草記批旨內有其中金圈者未經空闕衛將則令該曹作窠口傳擬入已經者賞加之命而今日開政不爲擧行事甚未安當該赴政政官推考警責何如傳曰允
정조 23년
以全羅監司李得臣狀啓二巡分賑飢口穀數及行乞旣留養成冊上送事傳于徐龍輔曰賑事勤慢從當考察另加惕念遺棄行乞飼養之道各別嚴飭事回諭
정조 23년
兵曹啓目粘連厚州僉使吳載光公廨營建數旣夥然誠爲可嘉其在酬勞激勸之道宜有拔例論賞之擧都看役李亨熙策應監官李義臣升帖加成給何如判付啓依回啓施行爲旀該僉使吳載光段置更觀前頭勤慢論賞次爲先陞敍爲良如敎
정조 23년
兵曹啓目粘連南兵營所管各邑鎭軍兵戊午秋官鎭門聚點時軍器什物破傷執頉三水府使權璹惠山前僉使金聖和乫坡知前僉使沈禹相鎭東萬戶尹彦喆神方萬戶南耆喆魚面前萬戶田遇聖雲寵萬戶金致赫仁遮外萬戶崔聖甲羅暖萬戶沈公協同仁權管李緯坤小農權管李鉉舊乫坡知權管洪浩淵自作仇非前權管沈範祖江口權管南廟坡權管朴文永雙靑權管金聲振黃土岐權管金麗彬等各杖八十竝收贖以公罪施行何如奉敎依允爲旀權璹金聖和尹彦喆南耆喆李緯坤等段功減一等爲良如敎
정조 23년
沈象奎以備邊司言啓曰卽見忠淸監司李泰永狀啓則以爲本道賑資海西穀二萬石運來次卜日發船之由馳啓而伏承別諭諸道輪症姑未寧淨從便闊狹恩敎鄭重感祝冞切第目下輪行之症到處熾盛本道則沿邑最甚海西則瘡痍甫起當此之時領率許多船格深入未慣水路有主客兩困之慮海西穀移轉一款特令停止本道常賑穀三千石營賑穀二千石北關穀一萬石更爲劃下事竝請令廟堂稟旨分付矣近以本道船粟之擧深軫兩道之弊聖念靡弛而事情有難遙度運致與停止間實爲兩難矣際此道啓以沿邑輪症之尙熾冀寢海西之役請劃道內之穀從此兩道之民可以如病得蘇特依所請常賑穀三千石營賑穀二千石北關穀一萬石準數劃給卽以此意行會海西俾安民情而向來京司錢劃下六萬兩旣令添還姑未知措處之何如而京司錢之有出無入大關後弊今此海西還寢之穀自該道視之便是已屬他道之穀以此穀數及湖西錢貿條通瀜計之則雖依法半分不出多年似有取耗還報之道竝以此分付兩道道臣仍自本司照檢待其耗條有裕稟旨還報於各該衙門亦自各該衙門量其年條及穀數足可還報而仍循不報則使之報本司或筵稟何如傳曰允
정조 23년
沈象奎以備邊司言啓曰頃以今春習操停止官門聚點付之道臣從便闊狹之意因批旨行會矣卽見江華留守洪明浩狀啓則以爲本府境內今番毒感無人不病應點軍兵便同瘡痍甫起況又牟耕迫近此時定師期赴軍會實多掣礙之端武士都試每於點兵後設行而若有故則秋等合設已有定式聚點今姑停止都試待秋合設事竝請令廟堂稟旨分付矣官門鎭聚點之從便闊狹明有聖旨無論行與不行只當以形止登聞而更請稟旨所當論責旣有都試合設於秋等之請與單擧聚點稍異今姑安徐依狀請施行之意分付何如傳曰允
정조 23년
徐龍輔以戶曹言啓曰因禮曹啓下關前參判李義直前監司李義綱前兵使南志默卒逝別致賻各木綿五疋白紙七卷六油芚一番油紙五張棺一部價木綿十五疋空石八十葉因兵曹啓下關副護軍宋民載李之英李昌會李昌漢沈樂洙身死曾經侍從僉知中樞府事黃樟副司果李柱延身死曾經臺侍別致賻各木綿五疋白紙五卷油紙五張空石三十葉因吏曹啓下關前正言丁志元前校理李福潤前持平申完郭龍濟李尙寯前正言金和鍾前校理李升運身死曾經臺侍別致賻各木綿五疋白紙五卷油紙五張空石三十葉謹奉傳敎前判書鄭好仁卒逝別致賻木綿七疋白紙十卷六油芚一番油紙五張棺一部價木綿十五疋槨一部價木綿十五疋空石八十葉竝依前例磨鍊題給之意敢啓傳曰知道
정조 23년
沈象奎以禁衛營言啓曰本營哨官李烱受由過限依例汰去之意敢啓傳曰知道
정조 23년
沈象奎以訓鍊都監言啓曰本局哨官金宗赫身病甚重勢難察任改差何如傳曰允
정조 23년
沈象奎以舟橋司言啓曰謹依筵敎舟橋雖未排設而等候船隻待解氷仍卽放送之意敢啓傳曰知道待秋更設而退行之意分付禮曹兩都留守畿伯可也
정조 23년
己未正月二十七日辰時上御重熙堂軍士房承旨入侍時同副承旨沈象奎記事官金啓溫記注官車信用承膺祚以次進伏訖上曰禮房承旨入來乎象奎曰今日懸病請牌啓辭未下矣上曰啓辭出給卽爲出牌待其入來明日受香之獻官諸執事淸齋使之另加檢飭可也賤臣承命出傳上曰差祭人中都摠都事宣傳官訓鍊院官員各於本司替直淸齋事分付命退承史以次退出
정조 23년
己未正月二十七日午時上御重熙堂都承旨入侍時行都承旨徐龍輔假注書李允謙記注官車信用承膺祚以次進伏訖上曰政官入來與否知入政望催促賤臣承命出而回奏曰政官已入來云矣上曰兵批望筒亦爲催促俄者新除之邊將當日下直事分付賤臣承命出傳仍命退承史以次退出
정조 23년
己未正月二十七日未時上御重熙堂左副承旨入侍時左副承旨金啓洛假注書李允謙記注官車信用承膺祚以次進伏訖上曰故重臣金尙集人固質實心如其貌自有可取處今焉已矣有子幾人啓洛曰有孫一人而年今二十餘矣命書公事判付訖仍命退承史以次退出
정조 23년
己未正月二十七日申時上御重熙堂禮房承旨入侍時行左承旨李書九記事官金啓溫記注官車信用承膺祚以次進伏訖上曰明日差祭纛祭典祀官則以訓鍊副正塡差東南關王廟典祀官則以武兼塡差者大是不察祭報府今方改下嚴飭三銓俾卽知委淸齋在闕中者則仍於闕中本司齋直事分付賤臣承命出傳上曰錦伯海運停止事狀啓何不回啓耶書九曰自廟堂今方草記矣上曰此在海民誠幸矣而自本道推移者是何穀耶書九曰常賑營賑北關等穀矣命書傳敎曰近以海西萬包之轉運湖西一念耿耿今見錦伯狀本將於道內穀排比拮据云爲海民萬幸勿爲措備之意令廟堂星火分付海伯處俾各知委民邑仍敎曰自備局卽爲行關下送而湖運旣還寢則可以專意於支勅凡節儐使雖已下去勅行時凡百措備着意檢飭事亦爲知會近日輪疾之已盡寢熄與否亦爲探問可也命書傳敎曰春展謁當爲之而致精之道接使前後何間爲可詳考前例仍又發遣郞官收議大臣後論理草記事分付該曹仍命退承史以次退出
정조 23년
行都承旨徐龍輔病行左承旨李書九坐直行右承旨李勉兢坐左副承旨金啓洛坐直右副承旨朴基正坐同副承旨沈象奎坐注書柳台佐呈辭在外金啓溫仕假注書李允謙仕直事變假注書任百禧仕
정조 23년
傳于金啓洛曰禮房承旨馳詣受香所奉審摘奸以來
정조 23년
備忘記平安兵虞候李顯益下直長弓一張長箭一部片箭一部筒兒一箇賜給
정조 23년
傳于朴基正曰此時守令豈循常格乎雖未經西北邊地鎭將限筆賑姑爲通瀜擬入事分付銓曹
정조 23년
吏曹口傳政事以許晊爲北靑府使
정조 23년
以寶城郡守望筒傳于朴基正曰以弊邑又當數遞無論文蔭武以屢典郡邑有聲績守令擬入
정조 23년
吏曹口傳政事以李東野爲寶城郡守
정조 23년
吏曹迎接都監公事郞廳任聖皐有頉代柳得源
정조 23년
兵曹口傳政事以徐英輔爲內乘
정조 23년
沈象奎啓曰掌令洪下諭後過限不上來依定式遞差傳旨及禁推傳旨捧入之意敢啓傳曰知道
정조 23년
以前掌令洪禁推傳旨傳于李勉兢曰分揀
정조 23년
李書九啓曰北靑府使有當日辭朝之命而新除授府使許晊屢度催促不卽入肅以致侵夜留門事甚未安所當重勘而本院請推之外無他可施之罰何以爲之敢稟傳曰改差更今該曹口傳拔例差出待下批使之卽爲辭朝
정조 23년
沈象奎以都摠府言啓曰本部入直郞廳二員而經歷權翊李秉德林亨馥徐翼淳李得江都事黃勉基柳豐逵李蓍明俱爲差祭都事許乘許濦呈辭在外一員未差今日入直只是經歷閔百勳一員宿衛重地一員空番事未前有極涉未安未差之代令該曹卽爲口傳差出以爲入直之地如何
정조 23년
兵曹口傳政事以閔得源爲都摠都事
정조 23년
朴基正以吏曹言啓曰來二月初一日行宗廟朔祭大祝前察訪李垿時無職名令該曹口傳付軍職何如傳曰允
정조 23년
李書九以禮曹言啓曰郊壇四孟朔遣禮郞看審有無頉自該曹草記事定式矣發遣郞廳南郊南壇東郊先農壇先蠶壇南郊雩祀壇北郊祈雨壇東郊馬祖壇南郊漢江壇司寒壇北郊厲壇次第看審則司寒壇厲壇壇上及四面紅箭門墻垣階砌俱爲無頉而南壇西邊紅箭門柱根塗灰剝落先農壇北邊紅箭門柱根塗灰剝落祈雨壇南邊紅箭門柱根塗灰剝落馬祖壇北邊紅箭門柱根塗灰剝落漢江壇東邊紅箭門西邊紅箭門柱根塗灰竝剝落卽爲修改事分付該寺此後看護等節着實擧行事各別申飭之意敢啓傳曰知道
정조 23년
己未正月二十八日午時上御重熙堂館伴入侍時同副承旨沈象奎記事官金啓溫記注官車信用承膺祚館伴鄭民始以次進伏訖民始曰日間聖體候若何上曰近益差勝而卿則亦已痊可耶民始曰賤疾尙未夬減矣上曰勅行牌文姑未及出來之前遠接使之辭朝下往果亦有已例云耶民始曰丙申年曾有是例而迎接都監所在謄錄則儐臣辭朝日字初無載錄者故無以詳知俄使更問於譯院考見本院謄錄矣上曰今番支勅時雜費比前何如民始曰前後勅行時應入外雜費例固不一而今番則館舍修理之外床卓則足可用舊件朝夕飮食之供亦當以素膳爲定雜費似應稍減於前矣上曰館所修理之役不至浩大耶民始曰一經迎勅之後更不看護壁宇之頹剝處甚多土役今方先始而往來之閑雜人不可不禁分付捕廳定送校卒使之分守東西門以爲嚴禁之地何如上曰唯上曰牌文之尙無消息豈不可怪乎民始曰以已例較之則牌文之尙此杳然誠是意外矣上曰銀子別贈之數爲幾何民始曰總爲三千餘兩而近例中最小者爲二千餘兩云似在於度支謄錄矣上曰小好紙名色是何等紙品耶民始曰小好則不及白綿而白綿比大好爲稍劣矣上曰奉審承旨入來與否知入賤臣承命出問回奏曰今方入來云矣上曰寶城郡守之代各別擇差使之當日下去事分付命退諸臣以次退出
정조 23년
己未正月二十八日未時上御重熙堂左副承旨入侍時左副承旨金啓洛假注書李允謙記注官車信用承膺祚以次進伏訖命書榻敎曰內乘李溏改差令該曹口傳差出又命書榻敎曰北靑府使寶城郡守之代令該曹口傳差出待下批當日辭朝仍命退承史以次退出
정조 23년
行都承旨徐龍輔坐行左承旨李書九坐行右承旨李勉兢坐直左副承旨金啓洛坐右副承旨朴基正坐直同副承旨沈象奎坐注書柳台佐呈辭在外金啓溫仕假注書李允謙仕直事變假注書任百禧仕
정조 23년
藥房提調李書九啓曰伏未審日間聖體若何寢睡水剌之節何如臣率諸御醫趁早入診詳察聖候爲宜王大妃殿氣候何如惠慶宮氣候何如臣不任區區伏慮敢此問安竝爲仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 23년
沈象奎啓曰大司憲李城輔持平鄭宗魯在外執義柳畊掌令玄重祚病不進持平南惠寬未肅拜掌令一員未差監察茶時之意敢啓傳曰知道
정조 23년
李勉兢啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 23년
李勉兢啓曰御營廳將官來言今日本廳軍兵日次私習云矣敢啓傳曰知道
정조 23년
沈象奎啓曰臣象奎以入直禁軍戎器點考進去下直之意敢啓傳曰知道
정조 23년
傳于李書九曰傳香承旨馳詣宗廟景慕宮奉審摘奸以來
정조 23년
傳于李勉兢曰右承旨入侍
정조 23년
沈象奎啓曰臣依定式進詣仁政殿月臺入直軍兵戎器點考則無頉仍以傳敎內辭意勞問則亦皆好在云矣敢啓傳曰知道
정조 23년
傳于徐龍輔曰承旨房仍右承旨爲軍士房
정조 23년
李勉兢以兵曹言啓曰本曹郞廳昨日以門禁事摘奸於各處各門則曜金門守門將柳相奎偃坐廳上全不誡飭故招致面責則擧措駭妄言辭悖慢至於夜巡時閉門牢睡屢呼不起無意監鑰事之駭然莫此爲甚其在懲後之道不可尋常處之當該守門將柳相奎令該府拿問重勘何如傳曰允
정조 23년
以守門將柳相奎拿處傳旨傳于沈相奎曰分揀
정조 23년
傳于李書九曰勅行牌文二十六日到灣云明日館伴及延接都監堂上使之來待
정조 23년
以慶尙假都事大丘判官洪景斗狀啓密陽府使尹光濩遭母喪金泉察訪鄭元善遭父喪事傳于李勉兢曰分付該曹與察訪之代口傳差代下送前府使則異於他家各別顧助其行事回諭
정조 23년
以遠接使李時秀狀啓定州牧使吳毅常親病甚重情理難强不得已罷黜事傳于李勉兢曰勿拘常格令該曹口傳差出待下批當日辭朝
정조 23년
吏曹口傳政事以李溏爲定州牧使
정조 23년
傳于李勉兢曰新除授定州牧使除朝辭赴任事回諭
정조 23년
以兵曹監軍單子傳于李勉兢曰差祭兵曹郞廳改差令該曹口傳差出
정조 23년
吏曹口傳政事以曺錫中爲兵曹正郞洪宅夏爲佐郞
정조 23년
口傳政事以李明淵爲北靑府使
정조 23년
傳于李勉兢曰北靑府使除朝辭赴任事分付
정조 23년
吏曹口傳政事以沈鐮爲德源府使
정조 23년
吏曹口傳政事以金履顯爲密陽府使金處嚴爲金泉察訪
정조 23년
李勉兢啓曰金虎門開門標信請出之意敢啓傳曰知道金泉察訪監軍受牌云改差待守令窠試之以副望點下使之卽爲辭朝出送
정조 23년
傳于朴基正曰新除金泉察訪差祭陵所云望筒勿施闕內入直郞官中無論文蔭擬入城門仍留使之辭朝出送
정조 23년
吏曹口傳政事以趙錫福爲金泉察訪
정조 23년
李勉兢以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 23년
李勉兢以左右相意啓曰政府每於歲首例爲觀察使節度使薦而臣等連有病故限內不得議薦之意敢啓傳曰知道
정조 23년
徐龍輔以戶曹言啓曰判府事蔡濟恭奉朝賀金鍾秀行大護軍徐浩修卒逝曾經閣職別致賻各木綿二十疋白紙七卷油紙五張六油芚一番空石八十葉竝依前例磨鍊輸送謹奉傳敎前判書朴宗甲卒逝原致賻外木綿五疋白紙七卷六油芚一番油紙五張空石七十葉參考前例加數磨鍊左諭善尹得孚卒逝原致賻外木綿三十疋米十五石太五石石灰一百石依故諭善朴聖源例加數磨鍊知中樞府事曺允亨卒逝原致賻外木綿十五疋布十五疋空石五十葉加數磨鍊抄啓文臣洪樂浚遭故別致賻米一石木綿三疋布三疋依前例磨鍊題給之意敢啓傳曰知道
정조 23년
徐龍輔以戶曹言啓曰因禮曹啓下關行知中樞府事李敏輔卒逝別致賻木綿十疋白紙十卷六油芚一番四油芚一番油紙十張棺一部價木綿十五疋槨一部價木綿十五疋石灰五十石空石一百葉平安監司閔鍾顯卒逝別致賻木綿七疋白紙十卷六油芚一番油紙五張棺一部價木綿十五疋槨一部價木綿十五疋空石八十葉前判書朴宗甲金尙集行大護軍徐浩修申光履李聖圭知中樞府事曺允亨前參判柳誼尹得孚李太亨沈晋賢同知中樞府事鄭益祚兵曹參判李魯述江原監司洪仁浩行護軍鄭履玉柳焵前兵使李潤國卒逝別致賻各木綿五疋白紙七卷六油芚一番油紙五張棺一部價木綿十五疋空石八十葉竝依前例磨鍊題給之意敢啓傳曰知道
정조 23년
李書九以禮曹言啓曰傳曰春展謁當爲之而致精之道接使前後何間爲可詳考前例仍又發遣郞官收議大臣後論理草記事分付該曹事命下矣取考謄錄則先朝丙辰年接使在正月二十四日而初八日行展謁禮庚辰年接使在正月十五日而初一日行展謁禮矣謹依聖敎發遣郞廳收議于大臣則議政府左議政臣李秉模以爲該曹所考之謄錄皆不襯着於今番勅行而以臣臆見則雖於接使前行展謁之禮恐不害於致精之義然外間輪氣近稍寢息而尙未乾淨更俟春煦之舒暢閭里之淸寧始卜吉日允合盡精盡潔之道矣云右議政沈煥之以爲春展謁行於接使前後縱無所妨第今閭巷之間輪氣猶未盡淨此時動駕恐難輕議更待春候之淸和定爲行禮之期似合致精之義矣云矣臣曹所在謄錄中先朝兩年前例外雖無可據文蹟而今春異於常年閭巷間輪氣未盡乾淨大臣獻議實出愼重之道更觀春和日暖之候擇吉行展謁禮恐合致精之禮矣大臣之議如此上裁何如傳曰丙辰庚辰之例勅行距歲初稍遠而今番則姑未知進退且與其時勅行有間莫若送勅後淸齋行禮以此知悉擧行可也
정조 23년
李書九以禮曹言啓曰迎勅節目今當磨鍊以入而取考雍正乙卯謄錄則自上接見勅使時若成服後除服前則以成服服色磨鍊而侍從人員從上服送勅時除服前則百官亦以成服服色添入節目中而其後大臣館伴都監堂上入侍時用視事服事定奪矣及至送勅前一日禮堂入侍時百官服色依當初啓下節目施行事下敎矣自上館所接見之時百官郊班送勅之際儀節與第四日行禮時各異則仍用成服服色恐涉無謂而其時大臣諸臣亦有甲乙之論用視事服文蹟昭載謄錄今番節目則以郊迎時服色磨鍊以入之意敢啓傳曰知道
정조 23년
李勉兢以兵曹言啓曰今正月各廳堂下武臣朔試射當爲設行而臣曹連因有故不得爲之之意敢啓傳曰知道
정조 23년
李書九以司譯院都提調提調意啓曰先來譯官令該院特差相當窠草記事命下矣先來譯官李時觀本院正職施賞之意敢啓傳曰知道
정조 23년
李書九以司譯院都提調提調意啓曰傳曰在京之首譯全不解事雖以今番儐使辭朝事言之招問之下所對太欠分明彼中奔遑之時我國益當整暇但嚴飭京外措置接待凡事而已則牌文出來前發行悤遽莫甚首譯所引證數三前例設或如其言旣無別般特敎則何敢捨却應爲之式擅用罕有之例乎李愉洪喜男尙矣如金慶門李樞祖孫輩何處得來乎先來出來之譯官聞是李洙之姪而十三日到灣前所未聞爲先令該院特差相當窠草記以示記舊之意首譯玄啓桓之訓上汰去其代卽爲拔例擇差啓下事分付譯院該院時無都提擧提調之替行事面苟簡左相爲都提擧而遠接使之牌文前發行前例令該院及延接都監詳考草記事命下矣取考本院謄錄則遠接使之牌文前發行只有甲辰年文蹟丙申亦於牌文前發行云而乃是口傳之前例元無文蹟之見在大抵牌文出來後發行卽應行之例至於牌文前發行非有特敎或稟定則恐不敢自下擅便云矣敢啓傳曰知道
정조 23년
李書九以迎接都監言啓曰遠接使之牌文前發行前例令該院及迎接都監相考草記事命下矣取考支勅各年謄錄則元無牌文入來前儐使下去之文跡而會同則皆於牌文入來後爲之至於丙申勅使時同年九月初三日遠接使先爲下去同月二十四日木牌文始爲入來甲辰勅使時則雖無遠接使下去日字而遠接使在義州狀啓內以爲卽接義州府尹狀啓謄報則勅使久無聲息故往探於鳳凰城則牌文已到鳳城明當出柵云儐使之先期下去只有此兩次而其前則無可據之例矣敢啓傳曰知道
정조 23년
徐龍輔以賑恤廳言啓曰漢城府牒報據西部尹召史錢二兩布一疋題給之意敢啓傳曰知道
정조 23년
徐龍輔以賑恤廳言啓曰漢城府牒報據西部尹召史錢二兩布一疋南部洪召史錢二兩布一疋北部尹氏錢三兩布二疋驛吏李三世錢二兩布一疋合錢九兩布五疋題給之意敢啓傳曰知道
정조 23년
李勉兢以禁衛營御營廳言啓曰謹依下敎光熙門外南伐院民田一日半耕朱岸民田一日耕杏堂里民田半日耕及崇禮門外瓦峴民田一日耕諸處兩營分定給價二百兩買得後立標定界許令窮民入葬而分送將校軍卒各別申飭擧行之意敢啓傳曰知道
정조 23년
判義禁趙尙鎭疏曰伏以臣偶嬰一疾數旬沈淹宛轉床褥無望起動頃叨掌禮坐違召命竟蒙體諒之恩間除樞銜未卽叩謝自歸逋慢之誅跡涉占便罪著虧分病裏惶蹙靡所容措卽伏見吏曹名帖以臣塡差來二月初三日景慕宮春享大祭初獻官臣固宜竭蹶趨承以伸駿奔之誠而第臣自歲初重經毒感幾殊僅蘇而素抱貞疾乘虛闖肆苦歇無常症情危惡寒熱迭發頭目眩瞀痰痞中焦食飮專癈癖亘左脅牽痛滋甚虛汗則不收溏泄則頻作喘息促急氣力綿綴諸般醜穢之狀雖不敢煩浼於崇嚴之聽而目下症形百爾思量萬無自力之勢臣身顚仆雖不足恤而莫重享祀若或緣臣而失儀則非但臣罪之萬殞猶輕其爲公私狼狽尤當如何向者太廟享官之差除偏蒙聖恩之曲軫至於付標而頉免幸得調治全保軀命惶懍感祝歷日靡定今又以狗馬之疾輒事煩瀆義分全壞罪戾層積有臣如此生不如死玆敢略搆短章疾聲呼籲於天地父母之前伏乞聖慈俯垂矜諒特令該曹亟賜變通仍治臣逋慢之罪以安微分不勝幸甚臣無任云云答曰省疏具悉疏辭許令該曹付標
정조 23년
己未正月二十九日午時上御重熙堂右承旨入侍時行右承旨李勉兢假注書李允謙記注官車信用承膺祚以次進伏訖上敎勉兢曰今見再生之人矣卿旣生還而卿家老人亦無恙云奇幸矣勉兢曰近日玉候快臻康復大小臣民莫不歡欣慶忭而臣亦蒙恩宥復登文陛伏不勝感祝之至而歸見父母則病餘神精別無所損於前此莫非聖恩之攸曁闔門頌祝無容更達矣命書傳敎曰各部分遣宣傳官搜訪病民及賑廳造幕接濟之節旣限今朔而明日以後當撤去見今民間飢乏加之以疾病窮獨之戶無依之類其所難於支活必有倍於常年令京兆嚴飭各部官饑餘病餘非救濟無力自賴者爲先限來朔每五日修報京兆則京兆一邊文移賑廳量給濟活之需一邊別單啓聞來月以後更待下敎分付而部官勤慢時遣摘奸亦令廟堂或以文武備郞採訪閭里疾苦兼察府部能否而以兩西狀聞觀之死傷之數驚心慘目唉彼煢獨之塡壑而有身役者若不趁卽代頉又於充定之際或容奸僞有所見發於來頭持斧之行守令之外道伯之重繩決不可以數遞饒貸外此諸條雖有淺深緊歇其爲惕念固無彼此一體枚擧嚴飭瘡痍之餘値此東作何能盡力於南畝此一款尤益耿耿常常念念當寢而背熱當食而味辛爲今日分憂之地者苟以此心爲心則田野豈至汙萊夏等考績先以農政爲課以爲殿㝡之等第事亦卽嚴飭八道四都上曰禮房承旨入侍出榻敎賤臣承命出傳行左承旨李書九進伏命書禮曹草記批答勉兢曰今日卽穆陵忌辰祭齋戒而仕記謨以經筵無事書入致煩聖敎事甚可駭當該注書所當重勘而本院請推之外無他可施之罰何以爲之乎上曰爲先推考可也出擧條仍命退承史以次退出
정조 23년
己未正月二十九日午時上御重熙堂戶房承旨入侍時行都承旨徐龍輔假注書李允謙記注官車信用承膺祚以次進伏訖上曰德源府使沈鐮肅單催促賤臣承命出傳回奏曰德源府使沈鐮謝恩則今已爲之而下直則以未署經不得爲之云矣上曰除署經下送事分付賤臣承命出傳上曰禮曹雍正乙卯年勅行謄錄持入信用承命持入上曰節目雖無出朝報之例而今番迎勅節目則出朝報事分付賤臣承命出傳仍命退承史以次退出
정조 23년
行都承旨徐龍輔坐行左承旨李書九坐直行右承旨李勉兢坐左副承旨金啓洛坐直右副承旨朴基正坐同副承旨沈象奎內閣直注書柳台佐在外金啓溫仕直假注書李允謙仕事變假注書任百禧仕
정조 23년
李書九啓曰館伴鄭民始延接都監堂上趙鎭寬依下敎來待矣傳曰入侍
정조 23년
傳于李書九曰邊情尤嚴於遵例守法所謂鳳城謄送之牌文卽不過私報彎尹之馳通則我國豈可以城將灣尹私自往復之文蹟取信而設都監送儐使乎在藩臣邊臣之道但當據理責喩還送私通以其形止具由馳聞而已何敢以馳通一度上送備邊司等語循例措語有若巡檢彼人之每朔接待然乎國綱所在駭然莫甚已自昨日狀啓極爲屑越廟堂之尙無一言其可乎哉平安監司韓用龜義州府尹李基讓等所當令該府拿問嚴繩而客使非久出來爲念民邑之弊姑先施以越俸十等之典雖以儐臣言之觀察使以下不勤者許以自斷論勘而看作例事不爲請罪此後申明修擧之意回諭延接都監自今夜權罷仍又嚴飭灣尹覓出眞箇木牌文上送然後更爲會同仕進事分付館伴處
정조 23년
李書九啓曰今此勅使接見時說話依例書入而或不無未盡之處令廟堂增刪以備睿覽何如傳曰允
정조 23년
朴基正以吏曹言啓曰景慕宮春享大祭初獻官當以從一品塡差而當品中俱有實故無以推移何以爲之乎敢稟傳曰雖非獻官苟簡歲前已有筵敎先朝卿宰之尙在二品之列者只有兵判一人其在記舊之道合有陞秩之擧兵曹判書具㢞今日政從一品下批仍差獻官可也
정조 23년
以兵曹監軍單子傳于李勉兢曰在外兵郞改差今日政差代宣傳官中延接都監郞廳閑司相換
정조 23년
有政吏批行判書金載瓚受由參判未差參議鄭尙愚進右副承旨朴基正進啓曰判書金載瓚受由參判未差小臣獨政未安何以爲之敢稟傳曰只出緊任以鄭澣爲掌令金文淳爲尙衣提調李集玉爲戶曹佐郞金景煥爲兵曹佐郞兵曹判書具㢞今加崇政從一品下批事承傳
정조 23년
再政以曺錫中爲書狀官柳遠鳴爲兵曹正郞
정조 23년
兵批行判書具㢞病參判閔台爀未肅拜參議朴奎淳入直進參知李祉永病行右承旨李勉兢進副護軍許晊副司直洪副司果金洪運僉知白泳鎭李迪閔修顯以上竝單付宣傳官柳得源軍器主簿李秉道相換
정조 23년
傳于朴基正曰高城郡守之代令該曹口傳差出使之卽爲下送
정조 23년
吏曹口傳政事以黃瑗爲高城郡守
정조 23년
以慶尙監司申耆狀啓昆陽郡守金晩淳親査相避令該曹稟處事傳于朴基正曰此時守令何拘常規此狀啓還下送
정조 23년
李書九以禮曹言啓曰每年各陵展謁春則二三月秋則八九月取稟事曾有定式而獻陵展謁已有昨年成命今春展謁以獻陵當爲取稟而頃因舟橋司草記批旨內待秋更設而退行之意分付禮曹兩都留守畿伯可也事命下矣園幸旣命退行獻陵展謁之禮何以爲之乎敢稟傳曰本陵展謁今爲三十二年之久昨秋欲爲行禮而退以今春今春又以園幸之退行於今秋舟橋旣撤矣南道陵謁勢將置之而今年卽又溫陵復位之舊甲也初欲春謁獻陵秋謁溫陵今則當於兩陵中秋謁待秋以獻陵溫陵中何陵展謁更爲取稟可也
정조 23년
李勉兢以兵曹言啓曰謹依下敎璿源殿守僕四人等處各木壹疋題給之意敢啓傳曰知道
정조 23년
李勉兢以禁衛營言啓曰本營騎士將朴春興不爲呈由任自下鄕紀律所在不可仍置決棍汰去之意敢啓傳曰知道
정조 23년
沈象奎以義禁府言啓曰卽接咸鏡道吉州牧定配罪人邊德淳從子得仁呈狀則以爲其伯父德淳以前任惠山僉使時事定配吉州牧今已五年而年今七十不但爲篤老癃病兼有眼疾積年辛苦今則兩目皆已盲廢以玆篤老廢疾當此輪症遍行之時實有生行死歸之慮且廢疾人收贖載在法典故玆敢冒死泣訴依法典啓聞俾廢疾垂死之人許贖生還千萬至祝云謹按法文則大明律老少廢疾收贖條有曰凡年七十以上及廢疾犯流罪以下收贖矣邊德淳今年七十兩目皆已盲廢云所當依法典收贖而當初勘配旣因特敎臣府不敢擅便上裁何如傳曰卽爲放送事分付可也
정조 23년
禮曹參議李翊模疏曰伏以北使傳赴不日將至本曹節目昨已啓下宣勅後第四日有上下易服之節宗親文武百官四品以上布裹帽有纓而無角布團領不緝邊生麻帶名之曰斬衰蓋舊例也嗚呼百餘年來冠屨倒置天下之變極矣雖以我聖朝畏天之智皮幣珠玉歲走於燕薊而忍痛含冤迫不得已之心未嘗一日不在於其中則苟其事勢之所不可免者姑且隱忍而行之矣若乃禮之所不當施義之所不當然者又曷爲而爲之哉夫禮莫嚴於別嫌義莫大於正名而斬衰者臣爲君之服也故曰大夫君諸侯諸侯君天子各爲其君服斬衰諸侯之大夫不爲天子服斬禮無二斬故也此朱子之定論也旣知二斬之爲非禮矣雖在於內中國尊京師之時尙不敢爲之而況於今日乎爲人臣而毁此常經其悖義傷倫莫逃於萬世之譏議矣是可忍也孰不可忍也然則處今日之變者其將如之何而可也應之曰無服而已矣凡服制之設緣恩義也視恩之戚疎與義之輕重爲之等差者是聖人意也彼於我何恩何義而爲之服也嗚呼丙丁之事南城在彼君讎莫報國恥未雪朝廷則有平城之遺憂大夫則有會稽之死罪雖不能閉關絶約明大義於天下亦宜以禮自守存君臣之大防奈何服非禮之服行非禮之禮胥一國而駸駸然陷於夷狄之域也夫非其義也非其恩也而使之服麤斬被縗裳三尺童子猶將怫然怒也堂堂千乘之國而不知恥此臣竊恥之議者動引壬寅乙卯之事而爲例夫壬寅乙卯猶有可諉者曰近且偪也當時事勢去古未遠禍亂新經創痍甫蘇積威約之極耳目遂卑義理得失未暇顧恤輒援舊例作此非禮之服有識之論至今痛恨今去乙卯六十餘年矣天道六十年一周此正亂極思治之日內修外攘之時忠志效力之秋豈容畏約之無窮膠守死法而不知變也傳曰恭而無禮則葸又曰恭近於禮遠恥辱也臣常怪外國使臣皆乘車而入燕城獨我國之使舍車而乘馬彼中之俗賤者亦乘車初無擇於車馬而奉使者顧自貶如此是必其始有一价焉創爲此拘拘之禮而後遂爲例耳此非恭而葸者乎雖以服制言之天下之國未聞有持服者而我國甚至於服斬此非其恭近於恥辱者乎噫亦見其禮義之弊也伏惟聖明有高世主之心當大有爲之會所講明者卽一部陽秋大義數十炳如日星將以是明天理正人心淑斯世幸斯道而群下之所仰望於殿下者亦惟以孝廟未卒之志事先正首建之大策蘄勉而贊祝之凡於義理之精微禮說之常變亦必深造閫奧洞觀源委而今此節目之循例啓下因而與之於仍舊之說存而勿論於可否之間不涉思惟不忍提諭有若不聞也而過之者然此蓋出於朱夫子八箇字隱痛之至意嗚呼豈可與俗人道哉第不知者習以爲常恬不爲怪則是士大夫之風聲習氣每變每下其視壬寅乙卯又不知落下幾層世道之憂容有其極而今日之滿廷簪紳生將爲包羞之小人死將爲得罪於萬世言之及此直欲痛哭流涕而不知止也尤有大可駭者成服節目例爲謄示於彼人云此又何禮也己有短垣不能自守而顧乃聽人之鼻息睨眴以爲誇示之資是亦不可以已乎此之謂失其本心誠不可使聞於隣國伏願聖明察朱子之定論念君臣之大防特明不二斬之義革祛大紕繆之禮從臣之言而斷之以無服益嚴春秋之辨克修尊攘之實則將永有辭於天下後世矣彼如以無服之故嘖有煩言則臣有三寸舌痛與明辨不濟則請以一死繼之萬萬無恨矣臣無任云云省疏具悉予有先言於卄二日爾等入侍筵中然而形拘勢掣之外儀節之謄給載於都監謄錄果如爾疏所云此所以古之名碩有志未能容議者乎
정조 23년
己未二月初一日午時上御重熙堂禮房承旨入侍館伴迎接都監堂上同爲入侍時行左承旨李書九假注書李允謙記注官車信用承膺祚館伴鄭民始迎接都監堂上趙鎭寬以次進伏訖上曰首譯入來乎民始曰已爲待令矣命司謁召入首譯趙命會金在和以次進伏於階上命書景慕宮獻官有頉草記批旨仍敎曰先朝宰臣至今見存者只有金華鎭洪良浩邊得讓若干人而皆躋崇品獨兵判具㢞尙今潦倒於二品班殊可惜也所以特陞崇資以爲享官塡差之地矣上曰以牌文事有所下詢者玆召卿等與首譯矣灣尹狀啓太欠分明二十七日當到灣云者在二十六日指明曉而言耶民始曰似然矣上曰首譯趙命會副譯金在和等中原往來未知幾次民始承命問之趙命會則自庚辰年往來洽爲三十次金在和則自庚寅年往來今爲十六次云矣上曰今番勅行事異常例所謂紙牌文云者何所指也趙命會曰紙牌文卽渠輩州郡私通矣上曰或有木牌文不出來之例耶趙命會曰木牌文遺失則或以紙牌文持來矣上曰不可以紙牌文準信凡干都監擧行與各差備郞廳省記亦不可徑先爲之矣民始曰灣尹狀啓以爲當日當到本府云而其間如已到灣豈至今不爲抵京乎上曰鳳城與義州相距幾里趙命會曰一百五十里矣民始曰牌文陪持自來急速故自灣離發計其時刻則十八九時內入來云近日灣尹狀啓馳報者極爲稽緩矣上曰木牌文終不出來則但當一向等待耶趙命會曰必無不出來之理矣上曰順治辛丑年則牌文不出來而勅行已渡江汝等知之否趙命會曰不知矣上曰紙牌文之說孰見而孰傳之也趙命會曰勅行時則譯官軍官多數入處於鳳城以爲這這通報之地矣上曰紙牌文則卄六日已到鳳城云似是的奇而于今四五日此亦不入來極可訝也凡節擧行貴在整暇以待木牌文出來後爲之戊辰年勅行則牌文出來十六日後始爲到京己卯年則牌文後十八日亦爲來到已例卽然牌文今日間若出來則十七八日間勅行當到耶民始曰然矣而但今番牌文已與乙卯例不同此亦未可知矣上曰壬寅年牌文後第幾日勅行渡江耶民始曰至月晦日牌文出來勅行則臘月初六日渡江十八日入來矣上曰同文彙考誰所製出耶金在和曰玄在明洪處純之所彙輯矣上曰此是善文之人而此冊則實無考見之道汝輩必更爲彙成編次而通文館志亦爲補編可也民始曰都監擧行則見牌文知其動靜然後爲之乎上曰戶判所見何如鎭寬曰館所修理等節自今雖爲之而其外事則無論紙木牌文及見文蹟後當爲之矣敎命會等曰汝輩旣屢次往來則必知彼中動靜矣彼中紀綱近來則何如命會曰紀綱漸不如前政令解弛至於市廛間物貨甚簫條矣上曰以今番牌文事觀之其紀綱可知也上曰上使張承勳稱以漢軍侯似是承襲君而副使恒傑乃是侍衛耶民始曰此卽別軍職者流矣敎命會等曰接見說話啓下後當出給譯院汝輩必善爲翻謄可也仍命命會等先退民始曰勅行入京時所用內吹吹打手軍牢別破陣整待館所禁雜人禁喧防守等節竝一依丙午事目令訓局嚴飭擧行而別送吹打今番勅行當除吹打矣置之何如上曰依爲之民始曰環衛軍及各處守直軍竝依丙午年例擧行事分付各該營門衛軍之不得不使用處必以有根着軍人差定而其中不緊名色一一減省館所差備軍人依衛軍例給雇價事分付兵曹何如上曰依爲之民始曰房守及房子等所用軍人令三軍門定將校擇送其餘京兆所定坊民今番亦令軍門一體擇送而一依丙午存減數爻擧行別監中禁令政院擧行通官處定給兒房守五名亦依丙午年例另擇其有根着者具成冊移送都監之意分付兵曹何如上曰依爲之民始曰勅使上來時前排旗幟排立一款自都監發關知委於遠接使而至於入京時則在前令守摠兩營擧行而守禦廳今則出鎭代以何營門擧行乎上曰依爲之守禦廳代禁衛營爲之可也民始曰丙午年勅行到迎恩門自廚院兩勅各傳酒肴一盤仍令以祗迎事往傳通事勞問兼以酒肴傳致之意言及跟役則自都監略給酒肴已成近例今番亦依例擧行乎上曰依爲之民始曰今番迎勅後茶禮當爲知委各該司矣崇政殿茶禮翌日館所茶禮凡四度磨鍊而請來與送勅近多不行矣今番何以爲之乎上曰請來茶禮依近例除之可也民始曰勅使入京第三日大臣有茶禮請行之例而取考乙卯謄錄則以傳訃勅不爲設行矣今亦置之乎上曰依爲之使譯官言其前例使之勿受可也民始曰迎勅時迎接都監堂郞例自迎恩門始爲專當擧行自弘濟院至迎恩門則其間防護禁雜人等節主管無人未免疎虞而摠戎廳旣管北漢門近處御營廳又當後廂自兩營除出校卒嚴飭禁雜則事涉穩便故丙午勅行時筵達擧行矣今亦依此擧行之意分付何如上曰依爲之民始曰本都監郞廳兵曹正郞尹命烈今已遞職其代以兵曹正郞曺錫中差下使之察任何如上曰依爲之竝出擧條鎭寬曰迎勅後親臨別茶禮時御前所用銀器皿三種本院旣無舊件今番不可不依例造成故敢此仰達矣上曰依爲之鎭寬曰上副勅宴享所用銀鐥銀盤之屬每於勅行時筵稟置之矣今番則宴享旣停此亦置之何如上曰依爲之竝出擧條鎭寬曰進香使齎去物種中白紙五千卷自禮曹磨鍊擧行而名雖白紙實則以厚白紙封進取考前例則每當使行輒爲卜定於三南見今事勢實無自京措辦之路亦依已例卜定取用恐宜故敢此仰達矣上曰依爲之鎭寬曰惠廳貢米之他衙門貿取曾自朝家防禁之矣至於本曹之今年所貿旣緣三南之告歉而西運之亦停則以本曹之如干貢米無以貿充應用之數此係莫重經費實與他衙門之尋常預買逈然不同此則勿拘元貢別貿隨其事勢從便貿取何如上曰依爲之竝出擧條書九曰今番迎勅時出宮服色該曹節目以白袍磨鍊矣取考三去辛丑正月謄錄則出宮服色御黑圓領袍此卽己亥大喪三年之內凶禮之黑圓領袍卽吉禮之衮龍袍也壬寅乙卯之改用白袍雖未知其故而旣有辛丑可據之例則今此節目中出宮時當以衮袍磨鍊而只援近例因用白袍事涉不審當該禮堂推考服色則以衮龍袍改磨鍊何如上曰依爲之書九曰輦輿翼帳改備事日前筵中都監堂上已爲經稟而迎勅儀注例以乘輿馬行磨鍊矣出宮時御駕轎則殿庭排設副輦外別無改備之事故敢此仰達矣上曰依爲之崇政殿宣勅後仍留慶熙宮翌日詣館所接見後還宮今番則皆以駕轎磨鍊可也書九曰宣勅時例有問皇帝候節次而今番勅行異於常時不可先問新皇安否二去乙卯年儀注中亦除此一節今番依此磨鍊而儀注前已啓下卽令付標勅使許所送儀注令承文院改書一本撥馬下送於問禮官處何如上曰依爲之書九曰開城府問安使承旨當爲進去而近例每以畿邑守令借銜以送今番亦依此爲之乎上曰依爲之書九曰迎勅後大駕還宮每由敦義門而近來則或由崇禮門還宮矣今番迎勅處所旣以崇政殿磨鍊路由敦義門恐似便近故敢此仰達矣上曰今番則以敦義門爲之可也竝出擧條命書傳敎曰政官牌招開政又命書榻敎曰書狀官申絢改差今日政差代又命書傳敎曰勅行時尙方多有擧行提調當爲看檢而一提調方在迎接都監二提調老病尙衣提調權裕許遞今日政差代鎭寬曰近來本曹多有口傳擧行之弊以十餘日前備忘紙事言之司謁招致該色吏於差備門外分付云雖無啓下文蹟保無他慮故已爲擧行而不可不一番筵達故敢此仰達矣上曰大抵戶曹事無論某物如有內入之命則或承旨聽傳敎分付或中使聽傳敎分付自戶曹擧行後草記亦以爲承旨聽傳敎分付中使聽傳敎分付據云云而丙申以後有啓單啓牌之式者以其或慮夫意外之事故也今此備忘紙事初無入之之敎則豈可只憑云云之說而輕先擧行乎仍命書傳敎曰丙申以後新有定式除非啓下於標紙或啓牌者無得擧行其後申加嚴飭而今聞判堂言近或有口傳擧行之弊云定式後違越該堂爲先捧現告從重推考後復襲謬施以違制之律事載之度支謄錄仍命退諸臣以次退出
정조 23년
行都承旨徐龍輔坐行左承旨李書九坐行右承旨李勉兢坐直左副承旨金啓洛坐右副承旨兪漢寧未肅拜同副承旨沈象奎坐直注書柳台佐在外金啓溫仕直假注書李允謙仕事變假注書任百禧仕
정조 23년
沈象奎啓曰大司憲李城輔持平鄭宗魯在外執義柳畊掌令玄重祚病不進掌令鄭澣持平南惠寬未肅拜監察茶時之意敢啓傳曰知道
정조 23년
李勉兢啓曰禁衛大將申大顯以南壇奉審及植木處看審事明日出去矣兼帶左邊捕盜大將命召及大將牌傳令牌何以爲之敢稟傳曰仍佩往來
정조 23년
沈象奎啓曰日前政事中兵曹正郞望筒以李海淸首擬蒙點而海淸方在姑放中則如是擧擬大涉不察當該政官爲先推考原望筒勿施李海淸之矇然肅拜亦甚可駭所當重勘而本院請推之外無他可施之罰何以爲之敢稟傳曰允李海淸令該府拿問處之可也
정조 23년
傳于金啓洛曰傳香承旨馳詣景慕宮奉審摘奸以來
정조 23년
傳于朴基正曰右副承旨入侍
정조 23년
李書九啓曰左議政李秉模右議政沈煥之館伴鄭民始延接都監堂上趙鎭寬依下敎來待矣傳曰入侍
정조 23년
傳于金啓洛曰奉審承旨入侍
정조 23년
傳于沈象奎曰推考房承旨入侍
정조 23년
以南陽龍囚單子傳于沈象奎曰保放
정조 23년
李勉兢啓曰臣與右副承旨朴基正伴直矣纔已緣故出去伴直無人同副承旨沈象奎卽爲牌招何如傳曰允
정조 23년
傳于李勉兢曰右副承旨許遞前望單子入之待下批牌招察任
정조 23년
李書九以禮曹言啓曰卽接社稷署所報則本署社壇大享誓戒隔夜而令金秀臣今方入直李義述身病沈重尙未出肅一員有闕未差壇司無以推移進參云莫重誓戒時壇司不可不備一員有闕之代卽令該曹口傳差出以爲進參之地何如傳曰允
정조 23년
吏曹口傳政事以趙鎭坤爲社稷令
정조 23년
李書九以弘文館言啓曰本館上番校理臣閔命爀以社稷大祭祭官今夜議政府受誓戒纔已出去矣上番闕直事甚未安應敎朴吉源副應敎李魯春副校理金履載竝卽牌招以爲推移入直之地何如傳曰允
정조 23년
李勉兢以備邊司言啓曰因政院啓辭勅使接見時說話依例書入而令廟堂增刪以備睿覽事允下矣今此書入措語別無可改者故還送政院依此書入之意敢啓傳曰知道
정조 23년
己未二月初二日辰時上御誠正閣右副承旨入侍大臣館伴迎接都監堂上同爲入侍時右副承旨朴基正假注書李允謙記注官車信用承膺祚左議政李秉模右議政沈煥之館伴鄭民始戶曹判書趙鎭寬司譯提調徐龍輔李書九承文提調李晩秀以次進伏訖上曰水原留守入侍賤臣承命出傳與水原留守徐有隣偕入進伏上曰同副承旨入侍賤臣承命出傳同副承旨沈象奎與景慕宮奉審承旨金啓洛偕入進伏上曰奉審則皆無頉耶啓洛曰尊所奉審則精潔祭物祭器祭井奉審則精潔諸執事進排官摘奸則無頉矣上曰唯秉模等曰日間聖體若何上曰一樣矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣上曰月覲之禮除夕欲爲之而未果廟宮春謁亦至今未得展禮此是嗣服後初有之事也其爲耿結悚懍一念憧憧欲於勅行後爲之則將至三月卿等獻議以爲姑待閭里乾淨春煦舒暢後展謁仰請故雖已許施而春謁未爲之前將不勝夙宵耿耿予心未敢少降矣廟宮春謁時當兼行南殿展拜而酌獻禮則前已間二年爲之今番該曹草記今年爲當次云然則此是間一年也間一年之禮卽近來創行之例亦未知如何也仍敎秉模等曰今日召見卿等以勅行事有所下詢者昨見灣尹狀啓則去月二十八日鳳城將馳通來到勅行本月二十日已爲來抵於山海關今初旬間當渡江云所謂馳通卽紙牌文所謄者紙牌文已是不可信之文蹟而無論紙牌木牌何不以原本送傳爲此謄送也鳳城將事極可痛駭所當移咨禮部請罪該將而不必轉生葛藤故此則置之但迎接都監事未知何以則好也木牌文出來前徑設已近率爾今則的報杳然不如權罷卿等之意何如秉模曰客使雖入境我則當安靜整飭以示晏暇之意今番儐使之牌文前預送都監之不卜日先設太近徑先況今灣尹所報馳通不可以此準信則迎接都監之姑令權罷以待眞箇牌文後更設亦非晩矣上曰此雖紙牌文所謄者牌文則牌文也第凡事莫如十分完全館伴與戶判亦陳所見可也民始曰今此所來者旣非眞箇牌文則姑待的奇後擧行恐爲完備之道都監自今權罷郞廳則使之輪回入直不可不預爲經紀者隨處看檢鎭寬曰館所修理已爲始役此則不可停止其外盤饍色雜物色中及今措備者但當觀勢料量爲之臣與館伴則姑俟的奇後進去無妨此雖權罷而自下擧行當如前爲之矣上曰依此爲之可也仍敎首譯趙命會曰鳳城將之所馳通於灣尹者昨暮入來而旣書欽差二字牌文自是欽差牌則此亦牌文所謄者但灣尹狀啓城將馳通卽紙牌文所謄云自皇城何不傳送木牌而以紙牌文遞付也且自初傳來設若紙牌及抵鳳城後又何不以原本傳致灣府而謄送馳通也趙命會曰此非眞箇牌文矣上曰古亦有紙牌文前例汝亦知之否趙命會曰昨日伏奉下敎後考出屢年謄錄則或有紙牌文出來後勅行渡江之例矣上曰大抵紀綱政令推此可知傳訃勅行自前急速而今番則正月十三日起程云初三日之於十三日過了十日而始爲發程者亦異前例矣民始曰牌文事專由鳳城以前之不善擧行矣自皇城若傳致眞箇牌文則來到鳳城後又何爲以謄送馳通乎上曰然矣上曰陳慰副使金履翼今番赴燕別無拘掣之端云耶秉模曰顧今宰臣中副价之可赴者無如此人而但以向來臺臣金翰東疏論有所自引云矣上曰此豈成說乎臺臣所論不過一時過去之說故相金履素登筵時以爲親者諱無容更議爲敎則到今以臺言之有所云云豈可以此爲引乎以此筵敎各別申飭俾毋敢更言於去就之地可也見今兩西勅路當前爲道臣守令者固當倂力擧行而昨聞海伯有陳疏到院者雖未見其疏辭之如何必是以金翰東疏論亦有所自引者也果其先祖之雪窖秉節卓然可觀而其後孫中已有奉使赴燕者則海伯之以此爲嫌於友勅之節事甚無謂上疏還下送各別嚴飭又敎秉模等曰禮議李翊模上疏卿等見之否秉模等曰見之矣上曰疏辭何如秉模曰大體則是而自上旣不可除之則群下不可獨闕而諸臣之所欲釐正者不緝邊之制也儀注則無論如此如彼雖以釐正實狀示之少無生頉之慮矣煥之曰旣有節目謄給之例而節目中已爲磨鍊自上不得除之則群下之服不服有不暇論矣上曰右相所見與禮議疏不同耶果如卿言矣疏辭則好而今雖着淺淡服名之曰云云則其號甚大無寧包羞含恥知非仍古之爲不得已也外間議論則何如民始曰禮議疏孰不曰堂堂正論而節目旣未釐改則今無可論矣但外議則至今無意於服斬云矣上曰此亦不成說矣節目不爲釐改而旣已啓下則到今有何他議乎有隣曰禮議疏果是大經大法而自上迫不得已包羞受服則其外群下之服不服決非暇論雖然惟在裁擇焉上曰牌文出來後擧哀節次左承旨旣已出擧條除之今無可論而若依例爲之則只憑昨日所到牌文謄報而擧哀可乎民始曰此則大不然斷當的見眞箇牌文然後爲之矣上曰幸有左承旨之稟達除拔而不然則將何以爲之大抵國事設以將爲之意處之則西伯與灣尹事豈成說乎仍敎曰有何稟定事耶秉模曰別無稟達者矣上曰見今朝著殆空政注亦甚苟簡不可不商量陞擢而以先朝己未年間政望見之則六曹判書非但不爲備員前望中不過趙顯命申思健尹陽來趙尙絅此四五人己未年先朝有受禪之敎擧朝奔波入來而比今亦不過半今則吏判望十三兵判望八大司成望八承旨望近百人掌令望八十人持正望近數百人比先朝卿宰侍從厥數倍蓰則不爲不多而政注之如是苟簡者特緣用之之不以其道而然耶精力太損於古而然耶從當有枚卜之擧而蓋大臣以人事君卿其隨處彌綸以盡擇人之道可也秉模曰如臣愚昧素蔑鑑別之見每伏承筵敎只切惶汗之浹背矣上曰今番牛禁之特弛實爲生民療病之道而猶未免後時之歎矣秉模曰京外生民之幾殊而甦多賴肉汁之調補擧皆得活浹肌之恩人莫不感頌贊祝矣上曰方春勸農之政尤當着念而瘡痍之餘民無自食耕作之望惟在營邑之臣之補其不足而華城則水政渟滀之道果然修擧否有隣曰業欲筵稟而未果矣本府廢堰合爲二十四處疏鑿之政不可不爲之民間瘡痍甫起願受雇價者擧多懸望或各給米斗米升使之疏濬則必有事半功倍之效矣上曰從便善爲之可也秉模曰水車之制費多力巨皆不可用而司䆃主簿黃井彦者別有其制云故問之則乃是龍尾車之類費不過五六緍或十餘緍數三十緍而可激數丈低下之水一人亦足以負而行之云此若可行則固宜使之造用施之一二處似當次次倣效此非可棄之論矣上曰爲先試用於華城無妨矣敎有隣曰古西門植木今至何境有隣曰城內植木不當付諸別將看檢而園所植木何以爲之乎上曰與內使相議爲之曺允植使之看檢而胎峰一體禁養以時考其勤慢俾有蔚然之效可也有隣曰園所植木柯葉太甚稠密今欲除柯剪枝以爲茁長之道而但患虎在山人不敢入矣上曰新植之木斧斤日尋無寧借猛虎在山之威衛之禁之第或有虎嚂之患是可慮也而山峽中雖有虎患亦未聞在在虎嚂也近來水原紙所弊何如有隣曰別無弊端而但賣紙極難此不可不變通矣上曰惠廳所用紙必以水原紙貿用之意定式可不求賣而自致賣得退與一提學相議爲之無妨矣仍敎秉模曰左相與華留相絶云然否秉模曰華留則豈有不相言語之理而少年輩不欲相接云矣有隣曰臣則初不槪懷而賤息輩有所云云矣秉模曰父兄之意不如此而少輩如此則眞所謂韓氏孝順之風衰矣安有父兄而不能導率子弟之理乎臣之向年以故相兪彦鎬論罪事有所仰奏語極嚴峻而故相臨終謂臣曰伊時事實所自作倘非聖德如天豈有今日乎雖易地只當如此而已夢相之連姻也情分也何如而其時事亦豈不相諒乎吾意則兪漢宰亦無相絶之義而旣著文跡此則雖如何兩家子孫決不可嫌今若不言將無所及遂使兪漢宰勿以爲嫌於臣子一如平昔以此比之李安默請放之事則輕重果何如乎人言設使過激若竝與他人之救其攻斥父兄者而絶之則朝廷事體寧容如是也華留家事臣誠未曉矣上曰卿與華留之間豈可曰相絶云乎自今復續前誼歡如平昔可也煥之曰客使非久到京迎接都監所入物種例皆貿用於各市廛而近年以來市民輩生業或不如前實無如例進排之勢云自朝家似當有軫念之道故敢此仰達矣上曰內局所重年前猶且除給市貿自戶曹貿納則勅需所用之物如前貿易於市廛豈成說乎各別嚴飭都監切勿循襲如有侵漁之端自廟堂各別察飭因此思之貢市人一也今番侵漁之弊亦爲各別禁斷而各項納件及飮食所入雖在謄錄者如或有踊翔之物必以無弊者推移換用事分付可也出擧條仍命退諸臣以次退出
정조 23년
己未二月初二日未時上御重熙堂左承旨入侍時行左承旨李書九記事官金啓溫記注官車信用承膺祚以次進伏訖上曰大臣諸臣已爲出去乎書九曰尙在闕內矣上曰迎勅時接見說話大略則如此而成出笏記以爲臨時提醒則好矣渡江當在初旬云灣尹狀啓中抄出要語以書目頒示朝紙可也命退承史以次退出
정조 23년
行都承旨徐龍輔坐行左承旨李書九坐行右承旨李勉兢坐直左副承旨金啓洛坐右副承旨兪漢寧坐直同副承旨沈象奎坐注書柳台佐呈辭在外金啓溫仕假注書李允謙仕直事變假注書任百禧仕
정조 23년
李勉兢以都摠府言啓曰今日入直內三廳武兼禁軍及軍兵等中日習射請出標信傳曰知道
정조 23년
傳于李勉兢曰軍士房承旨入侍
정조 23년
傳于李書九曰來待諸臣入侍
정조 23년
以京畿監司李在學狀啓楊州牧使李得濟病勢難强罷黜事傳于兪漢寧曰卽令該曹口傳差代
정조 23년
以楊州牧使望筒傳于兪漢寧曰武臣亞將乏人本牧不可不另擇堂上閣臣承旨中擬入待下批當日辭朝
정조 23년
吏曹口傳政事以徐榮輔爲楊州牧使
정조 23년
備忘記楊州牧使徐榮輔下直長弓一張長箭一部片箭一部筒兒一箇賜給
정조 23년
以遠接使李時秀狀啓臣於本月初二日行過順安縣得見義州府尹李基讓謄報則勅行去月二十二日出山海關同公文上送計其日字則來月初五六日間可到瀋陽是如爲白有臥乎所計其程道似是按站出來臣則仍爲前進緣由馳啓事傳于李書九曰瀋陽至義州爲五百七十里而順安之於義州亦爲五百五十里卿行到灣之時卽勅行渡江之日中路徐遲以致不期自値不失奉使之體且於牌文謄報一款追見卿狀啓以灣府之昧例有所論列亦可謂得宜矣外此凡事益須務循規例今則渡江必在旬間迎勅當以念間定日以此擧行事回諭
정조 23년
傳于兪漢寧曰政官待開門牌招開政
정조 23년
李書九以社稷祭獻官意啓曰今此社稷大祭受誓戒時初獻官預差西春君爗身病添重薦爼官實差兪漢寧移拜承旨俱有實故未能進參薦爼官預差李庚運懸病不進雖未知病勢之如何而莫重誓戒不參事之駭然莫此爲甚令該府拿問處之何如傳曰允
정조 23년
以李庚運囚單子傳于沈象奎曰罷職放送
정조 23년
徐龍輔以漢城府言啓曰過期未婚之類分付各部搜訪報來故別單書入之意敢啓傳曰知道
정조 23년
李勉兢以兵曹言啓曰今此陳慰兼進香使赴燕時所把驛馬必須前期分定然後可無窘急之弊應把驛馬三十五匹內忠淸道七匹全羅道八匹慶尙道十六匹今二月二十二日京中逢點江原道二匹咸鏡道二匹同月二十七日依前例直送安州逢點之意五道監司處行移何如傳曰此時三南豈可循例乎關北關東亦然令廟堂譯院相議代把後草記可也
정조 23년
李勉兢以備邊司言啓曰今此陳慰兼進香使所把驛馬分定各道事兵曹草記批旨內此時三南豈可循例乎關北關東亦然令廟堂譯院相議代把後草記可也事命下矣問于譯院則今番使行時譯員多數減除而應把驛馬當爲三十五匹云三南東北五道若不擧論則以兩西馬代把之外實無他道矣兩西各驛之疲於迎送倍甚於五道則全數責立亦甚可憫且念勅行時補把馬之自該曹分定者關東爲二十匹關北爲四十匹就此中關東四匹關北六匹推移除出留養於義州以待使行其餘二十五匹則海西馬十匹關西馬十五匹把定則可以分力而在關東關北其所爲弊大減於更爲分定雖以兩西言之不時使行兩道所把或各至十五六匹亦不可謂之創例且使行當在勅行還發後若干日其間事勢不至於莫可容旋令該曹以此知委何如傳曰允
정조 23년
李勉兢以摠戎廳言啓曰本廳哨官成達榮受由下鄕之後過限已久尙不還現極爲駭然爲先汰去何如傳曰允
정조 23년
李勉兢以禁衛營言啓曰依定式臣大顯進詣南壇奉審摘奸則壇上與階砌紅箭門內外俱爲無頉所植松木漸就蒼鬱而禁樵禁松等節另加申飭之意敢啓傳曰知道
정조 23년
兵曹判書具㢞疏曰伏以臣至愚極陋最居人下而偏蒙我兩朝不世之鴻造驟躋冥升滾到上卿居常愧懼若隕淵谷前後兜攬摠踰涯分內外歷試畢露伎倆終制未幾恩除聯翩三遷其職終叨中權諉以宿趼冒沒行公而人器不稱已招譏議靦然周行無面可顯迺於日昨忽伏承一品特超之恩命臣驚惶震懍不覺四體之投地也臣於前冬初登筵席多蒙恩敎之優渥至以先朝宰臣歷數而及於臣身臣追念疇昔之恩顧宛如昨日舊感新榮交集於方寸伊日筵臣之承聞者莫不愴恨而興懷臣退歸默想衷情隕結而已曾未數月乃有越格濫陞之恩以記舊之聖眷提經歲之筵敎一字一涕尤不覺嗚咽而呑聲也臣早竊倖第追隨於簪筆之列出入於金葵之前到今日月之久已及四十年所同時宰列之人過半凋落以當時蒙騃之身作今來陳久之物聖敎之偶及於筵席實非臣身之所敢當而畢竟誤恩之特降尤非夢想之攸及也今玆一品崇秩位貳於公孤班絶於卿月苟非地望爲世所推才識爲人所服者則不可只從久次容易濫授也決矣國家用人譬如布帛之刀尺梓匠之斤斧相體爲衣隨材制用不使其有餘亦不使不足而顧臣之濫廁八座已乖於刀尺斤斧之裁制況又加進一步遽置於崇高之班非但累朝家綜核之政實爲臣身命卒之秋也不幾近於以羊質而冒虎皮者乎淸朝名器之重緣臣而壞了無餘其爲辱搢紳而駭聽聞豈細故也哉臣自承恩命特差享官卽日淸齋無路逡巡冒沒祗肅仍以受香達宵徊徨魂夢猶驚今始畢露血懇仰瀆崇嚴伏乞聖明諒臣言之非出飾讓念重秩之不容輕畀亟命收還以重公器以安私分千萬幸甚臣無任云云答曰省疏具悉昔年卿宰之曾經銓任玉署尙在二品只卿一人爲試官時登第者爲輔國爲銓官時擬故相於三司而其子之一品亦旣有年公議皆以卿爲久屈勿辭行公
정조 23년
禮曹參判金履翼疏批答曰省疏具悉其號也甚大不係於緝與不緝雖於淡色號之曰云然是亦云然之制也卿其勿辭調理原疏未下
정조 23년
應敎朴吉源疏批答曰省疏具悉爾疏卽禮議之說豈曰非矣與其改而近於杜撰曷若更待知體通識者乎原疏未下
정조 23년
己未二月初三日辰時上御重熙堂軍士房承旨入侍來待諸臣同爲入侍時行右承旨李勉兢假注書李允謙記注官車信用承應祚禁衛大將申大顯以次進伏訖上敎大顯曰長陵植木事今當始役而大抵春植最勝但來頭有相値之事役民可悶故欲令雇軍入用而此亦瘡痍之餘實難如意使役矣始役日字以何間推擇乎大顯曰長陵樹木補植之役今春擧行事臣旣伏承下敎矣始役日字令日官池景喆推擇則今月十二日十九日俱吉云以何日始役乎上曰以十二日爲之可也大顯曰植木役丁當以高陽坡州交河附近面民丁使役而今春輪疾無處不熾閭里乾淨猶未可知此則姑待來秋明春赴役事甚便好今番則本陵守護軍及雇軍只就要緊處先爲補植而松子橡子亦爲播種恐合事宜故敢此仰達矣上曰依爲之大顯曰今此植木旣非全一局全一岡間間補植故松木株數役丁名數財力多少未能的定勢將隨其所入往復廟堂取用後從實書啓何如上曰依爲之大顯曰今此植木之役事體甚重臣所當終始躬檢而方有所帶之任事多掣礙下去始役後復路使齋郞及都廳眼同看檢乎上曰依爲之大顯曰昨秋執頉蟲枯木使齋郞及都廳眼同斫伐仍令從便區處事及役處所入空石從多少取用於畿營事曾已經稟矣依此爲之乎上曰依爲之竝出擧條上曰今日外南山植松摘奸事卿當出去兼察則自政院稟旨可也仍命退諸臣以次退出
정조 23년
己未二月初三日午時上御重熙堂禮房承旨承文提調入侍時行左承旨李書九假注書李允謙記注官車信用承膺祚承文提調李晩秀以次進伏訖上曰瀋陽距義州幾許里云耶晩秀曰似當爲六百里矣上曰計其站數則當爲五百七十里矣今則勅行五六日間當到瀋陽而眞箇牌文終必不來然而迎接都監排設草記姑待木牌文而爲之乎晩秀曰似然矣上曰迎勅吉日只有今二十日云卿須以私書往復於儐使處必令二十日內入城可也初五六日間若到瀋陽則十二日間當渡江然則二十日內驅策趲進庶無不及之嘆矣晩秀曰依筵敎謹當往復於臣兄矣仍命退承史以次退出
정조 23년
己未二月初三日申時上御重熙堂都承旨入侍時行都承旨徐龍輔記事官金啓溫記注官車信用承膺祚以次進伏訖上曰俄者遠接使處下諭其已星火下送而亦已知委於迎接都監乎賤臣承命出問回奏曰已爲下送而都監亦知委云矣上曰二直提學出去乎使之入侍賤臣承命出傳與二直提學李晩秀偕入進伏上曰勅行當前禮兵房承旨中一人當爲東壁入直而不爲省記卽爲改修正以入事分付賤臣承命出傳命書傳敎曰故領府事靷期在望間云而其家以其遺言不請諡狀云直爲議諡有可據之例應敎違牌旣勿施使之從速擧行金奉朝賀蔡判府事家亦不請諡同爲議諡事分付弘文館晩秀曰鑄字監官柳明杓昨冬除德浦僉使而因印役看檢尙未到任今番勅行本鎭方有擧行云而本所事役自多相妨所帶僉使之任改差似好故敢此仰達矣上曰依爲之出擧條仍命退諸臣以次退出
정조 23년
行都承旨徐龍輔坐行左承旨李書九坐行右承旨李勉兢坐直左副承旨金啓洛坐右副承旨兪漢寧坐直同副承旨未差注書柳台佐呈辭在外金啓溫仕假注書李允謙仕直事變假注書任百禧仕上在昌德宮停常參經筵
정조 23년
兪漢寧啓曰大司憲李城輔持平鄭宗魯在外執義柳畊疏批未下掌令玄重祚病不進掌令鄭澣持平南惠寬未肅拜監察茶時之意敢啓傳曰知道
정조 23년
傳于徐龍輔曰諸承旨持公事入侍
정조 23년
傳于兪漢寧曰未肅拜及在外玉堂許遞今日政差出
정조 23년
兪漢寧以吏批言啓曰內醫院都提調金憙勉副之代今當差出而大臣只有二人故以二望擬入之意敢啓傳曰知道
정조 23년
兪漢寧以吏批言啓曰玉堂東璧今當差出而前望中無故之人只有二人故以二望擬入之意敢啓傳曰知道
정조 23년
傳于兪漢寧曰應敎朴吉源處義不成說以行公之人昨已承召今日亦欲入來云而尙無去就爲先從重推考
정조 23년
有政吏批判書金載瓚受由參判未差參議鄭尙愚進右副承旨兪漢寧進啓曰判書金載瓚受由參判未差小臣獨政未安何以爲之敢稟傳曰只出緊任以李魯春爲副應敎金近淳爲副校理朴基正爲刑曹參議李秉模爲內醫都提調李宜秀爲監察兼掌令單曺錫中再政以金熙周爲副修撰金錫泰爲禮曹正郞金履錫爲司僕僉正趙廷鉉爲長陵令廉德雨爲濬源殿令趙鎭寧爲司饔主簿尹光垂爲掌樂主簿金羲淳爲兼中學敎授承文著作單洪百儀軍器奉事單朴萬興副奉事單申益文參奉單金萬昌顯隆園令尹光孚刑曹正郞趙學春相換尙衣提調趙鎭寬司圃提調徐龍輔相換三政以尹命烈尹羽烈爲副校理金履載爲修撰李魯春爲副修撰典籍單金熙周兼養賢主簿單金熙周
정조 23년
兵批判書具㢞進參判閔台爀未肅拜參議朴奎淳入直參知李祉永病行右承旨李勉兢進以李東馨爲曹司衛將徐翼淳爲訓鍊副正金尙埰慶橚爲主簿具載厚吳健爲武兼柳煥寅成彦霖爲守門將金𣕖爲訓鍊僉正安鎭福爲德浦僉使同知單鄭道星副護軍朴基正再政以許乘爲都摠經歷趙達洙爲宣傳官申協張齊貞爲部將全羅左水使趙岱限秋成仍任事承傳
정조 23년
兪漢寧啓曰校理閔命爀今當諡坐謂有私義陳疏徑出原疏纔已捧入矣所當直捧禁推傳旨而此與無端徑出有異推考何如傳曰勿推
정조 23년
以副修撰趙得永牌不進罷職傳旨傳于兪漢寧曰只推
정조 23년
以校理閔命爀疏傳于兪漢寧曰情地雖似然矣在前如許地處只於避嫌處不爲同參而已上疏還給與呈告人牌招卽爲擧行館官數遞可悶副修撰金熙周在外云仍任前職疏本在下
정조 23년
以全羅左水使望筒傳于李勉兢曰此時本道雖閫任遞易可憫限秋成仍任
정조 23년
李勉兢以兵曹言啓曰本曹郞廳八員內正郞李勉昇柳遠鳴佐郞金處巖身病猝重正郞曺錫中鑄字所入直鄭繼忠外司上直佐郞金景煥在外丁若銓金啓河監軍受點內司入直他無推移之路正郞李勉昇柳遠鳴佐郞金景煥金處巖竝今姑改差令該曹以在京無故人口傳差出推移入直之地何如傳曰允正郞曺錫中鑄字所除本仕可也
정조 23년
吏曹口傳政事以金履載李東煥爲兵曹正郞金憬金珍恪爲佐郞
정조 23년
兵曹口傳政事副司果李勉昇金處巖
정조 23년
以李海淸囚單子判付內罷職放送爲良如敎
정조 23년
以燈燭房內官金昌器手本造燭匠人等限畢役闕門出入之意分付兵曹事傳于徐龍輔曰捧成冊後出入事分付近來門禁駭然昨日無端許入他雜人之攔入可知該房査實論勘兵判爲先推考
정조 23년
李勉兢啓曰門禁申飭前後何如而昨日造燭匠人只憑藉燈燭房擧案無端許入極爲駭然當該入直堂上從重推考郞廳所當重勘而本院請推之外無他可施之罰何以爲之敢稟傳曰該堂推考郞廳拿處
정조 23년
以京畿監司李在學狀啓定配罪人南命業遭父喪依法典給暇事傳于李勉兢曰放送事分付
정조 23년
以全羅監司李得臣狀啓珍島郡陳地起墾流民還集軍保代頉之數竝爲條列開坐事判付內啓下備邊司爲旀今爲幾年尙未聞戶增而土闢每年狀聞未免文具從當別有考察之道況此倅非不足於瞭然則可謂不爲非不能各別嚴飭以增戶闢土之實蹟從後更爲報來後狀聞事分付爲良如敎
정조 23년
以平安監司韓用龜狀啓泰川縣監鄭殷祥有實病赴任遲滯決杖一款恐有參恕之道事傳于兪漢寧曰分揀事回諭
정조 23년
以慶尙監司李義綱啓本徒配罪人梁自一李仲伊徐命大宋慶福千七抑限滿令該曹稟處事傳于李勉兢曰放送事分付
정조 23년
以黃海監司曺允大啓本定配罪人韓聖養李東弼物故事傳于李勉兢曰徒流案爻周生前罪名蕩滌事分付
정조 23년
以黃海監司曺允大啓本徒配罪人李大寬宋載陽限滿令該曹稟處事傳于李勉兢曰放送事分付
정조 23년
以忠淸監司李泰永啓本定配罪人朴宗海物故事傳于李勉兢曰徒流案爻周生前罪名蕩滌事分付
정조 23년
以江原假都事洪秉周啓本徒配罪人車甲得李業限滿令該曹稟處事傳于李勉兢曰放送事分付
정조 23년
以江原監司尹弼秉狀啓各邑別厲祭只憑禮曹關辭誤爲知委惶恐待罪事傳于李書九曰勿待罪事回諭
정조 23년
以江原監司尹弼秉啓本定配罪人鄭柱物故事傳于李勉兢曰徒流案爻周生前罪名蕩滌事分付
정조 23년
以江原監司尹弼秉啓本徒配罪人申龍福李億限滿令該曹稟處事傳于李勉兢曰放送事分付
정조 23년
兪漢寧以禮曹言啓曰今此勅使以傳訃出來則入京後各宴似不必受之而彼或有提起之擧則不無窘急之患令都監臨時觀勢稟處何如傳曰已令儐使竝與茶啖據理曉諭不必等待彼雖請之豈可許之乎
정조 23년
李勉兢以兵曹言啓曰今正月二十日文臣朔試射日次而停朝市不得爲之之意敢啓傳曰知道
정조 23년
李書九以成均館兼大司成意啓曰每年歲末圓點準點人別單書入事曾已定式矣依定式當年條圓點準點儒生別單書入之意敢啓傳曰知道
정조 23년
徐龍輔以賑恤廳言啓曰今年內貧寒宗室子女葬時顧恤數別單書入之意敢啓傳曰知道
정조 23년
李書九以承文院都提調意啓曰本院寫字官永付司果李允彬今方有頉其永付祿窠本是特設賞典之窠自當減省而此係四十元額之內減此一窠則未滿元額何以爲之敢稟傳曰李海龍金國杓李挺馝三人子若孫曾中如有祿官指名草記可也
정조 23년
李勉兢以都摠府言啓曰入直軍兵等中日習射事標信請出矣停朝市相値不得爲之之意敢啓傳曰知道
정조 23년
李勉兢以備邊司言啓曰因黃海監司曺允大勅行時江原道補把馬二十匹星火起送于黃州站事令該曹急速分付事狀啓有草記之命矣江原道補把馬二十匹自兵曹按例分定草記蒙允後知委矣取考其知委日字則在於正月二十三日而今此道啓封發亦在二十三日則卽是該曹分定知委之日也以勅行程道及關東各驛之起送程道參互計之則似可優於黃州站別無更爲分付之事而時急狀啓之不卽提稟極爲疎忽當該承旨罷職何如傳曰允